## Zakon o izmjenama i dopunama Zakona o pravima zastupnika u Saboru Republike Hrvatske

### NN 129/1999 (1.12.1999.), Zakon o izmjenama i dopunama Zakona o pravima zastupnika u Saboru Republike Hrvatske

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PRAVIMA ZASTUPNIKA U SABORU REPUBLIKE HRVATSKE

Proglašavam Zakon o izmjenama i dopunama Zakona o pravima
zastupnika u Saboru Republike Hrvatske, koji je donio Zastupnički
dom Hrvatskoga državnog sabora na sjednici 12. studenoga
1999.

Broj: 01/1-081-99-15/2
Zagreb, 26. studenoga 1999.

Na temelju odredbe članka 1. Ustavnog zakona
o privremenoj spriječenosti Predsjednika Republike Hrvatske
za obavljanje svojih dužnosti
PRIVREMENO ZAMJENJUJE
PREDSJEDNIKA REPUBLIKE HRVATSKE
PREDSJEDNIK HRVATSKOGA DRŽAVNOG SABORA
**akademik Vlatko Pavletić,** v. r.

## ZAKON

### O IZMJENAMA I DOPUNAMA ZAKONA O PRAVIMA ZASTUPNIKA U SABORU REPUBLIKE HRVATSKE

Članak 1.

U Zakonu o pravima zastupnika u Saboru Republike Hrvatske (»Narodne
novine«, br. 39/92., 75/92., 86/92. - pročišćeni
tekst, 87/94. i 72/95.) naziv ovoga Zakona mijenja se i glasi:
»Zakon o pravima zastupnika u Hrvatskom državnom saboru«,
a u svim odredbama ovoga Zakona riječi: »Sabor Republike
Hrvatske« u određenom padežu zamjenjuju se riječima:
»Hrvatski državni sabor« u odgovarajućem
padežu.

Članak 2.

Članak 24a. mijenja se i glasi:

»Zastupnik u Hrvatskom državnom saboru nakon prestanka
zastupničkog mandata ima pravo na starosnu mirovinu prije
ispunjenja općih uvjeta za stjecanje prava na starosnu mirovinu
prema Zakonu o mirovinskom osiguranju, ako ima najmanje 20 godina
mirovinskog staža i navršenih 55 godina života
- muškarac, odnosno 50 godina života - žena.

Ako je u svezi s obnašanjem zastupničke dužnosti
kod zastupnika zbog ozljede nastao trajni gubitak radne sposobnosti
te nastupila opća radna nesposobnost ima pravo na invalidsku
mirovinu neovisno o duljini mirovinskog staža, godinama života
i duljini vremena u kojem je obnašao zastupničku dužnost.

Iznimno od odredaba stavka 1. i 2. ovoga članka zastupnik
ima pravo na starosnu mirovinu, odnosno na prava po osnovi invalidnosti
ako je zastupničku dužnost obnašao tri mandata
uzastopce i ako je u svakom mandatu obnašao zastupničku
dužnost najmanje dvije trećine vremena od vremena trajanja
mandata.«

Članak 3.

Članak 24b. mijenja se i glasi:

»Osnovica za određivanje starosne mirovine zastupnika
je 85% iznosa neto plaće zastupnika odnosno plaće
koju je zastupnik ostvario kao dužnosnik u Saboru u mjesecu
koji je prethodio podnošenju zahtjeva za priznavanje prava
na zastupničku mirovinu. Ako je to za zastupnika povoljnije,
mirovine će se odrediti prema neto plaći ostvarenoj
u posljednjem mjesecu njegova zastupničkog mandata.«

Članak 4.

Članak 24c. mijenja se i glasi:

»Članovima obitelji umrlog korisnika zastupničke
mirovine, obiteljska mirovina se određuje u visini 70% zastupničke
mirovine na dan njegove smrti.

Članovima obitelji umrlog zastupnika koji ima pravo na
zastupničku mirovinu, ali to pravo nije ostvario, obiteljska
mirovina određuje se prema odredbi stavka 1. ovoga članka.«

Članak 5.

Članak 24d. mijenja se i glasi:

»Zastupnik koji je uvjete mirovinskog staža propisane
ovim Zakonom ispunio na temelju međunarodnog ugovora o socijalnom
osiguranju, za ostvarivanje i određivanje visine mirovine
uzima se ukupni mirovinski staž ostvaren u Republici Hrvatskoj
i u inozemstvu.«

Na postupak ostvarivanja prava na mirovine određene ovim Zakonom
primjenjuju se odredbe Zakona o mirovinskom osiguranju koje se
odnose na podnošenje zahtjeva, usklađivanje i korištenje
mirovine.

Pravo na mirovine prema odredbama ovoga Zakona ostvaruje se u
Hrvatskom zavodu za mirovinsko osiguranje, a postupak se pokreće
na zahtjev zastupnika iz članka 24a. ovoga Zakona, odnosno
člana njegove obitelji.«

Članak 6.

Članak 24e. mijenja se i glasi:

»Sredstva za isplatu zastupničkih mirovina utvrđenih
ovim Zakonom i sredstva za isplatu razlike između zastupničke
mirovine i mirovine utvrđene prema općim propisima osiguravaju
se u državnom proračunu.«

Članak 7.

U Zakonu o dopunama Zakona o pravima zastupnika u Saboru Republike
Hrvatske (»Narodne novine«, br. 72/95) članak
2. mijenja se i glasi:

»Prava iz članka 24a., 24b. i 24c. ovoga Zakona mogu
ostvarivati svi zastupnici koji su obnašali dužnost
na dan 8. listopada 1991. godine i nadalje bez obzira jesu li
primali plaću kao zastupnici ili ne, pod uvjetom da su
zastupničku dužnost obnašali neprekidno najmanje
osamnaest mjeseci.

Korisnici zastupničke mirovine ostvarene do stupanja na
snagu ovoga Zakona imaju pravo na ponovno određivanje mirovine
prema odredbama ovoga Zakona.

Zahtjev za ponovno određivanje mirovine iz stavka 2. ovoga
članka može se podnijeti u roku od 6 mjeseci od dana
stupanja na snagu ovoga Zakona.«

Članak 8.

Iznimno od odredaba članka 15. Zakona o obvezama i pravima
državnih dužnosnika (»Narodne novine«, br.
101/98., 135/98. i 106/99.) pravo na plaću i naknadu nakon
prestanka obnašanja zastupničke dužnosti imaju
zastupnici koji su zastupničku dužnost obnašali
najmanje osamnaest mjeseci neprekidno.

Ako zastupnik koji ostvaruje pravo iz stavka 1. ovoga članka
započne ostvarivati plaću po drugoj osnovi prije
isteka roka od godinu dana ima pravo na naknadu razlike plaće
ako je plaća koju ostvaruje po drugoj osnovi niža.

Članak 9.

Ovaj Zakon stupa na snagu osmoga dana od dana objave u »Narodnim
novinama«.

Klasa: 120-02/92-01/01
Zagreb, 12. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 129/1999-2030
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)